姚志道有書輒不借戲呈
作者：張守
朝代：宋

paragraphs: 我來春未動，兀坐秋忽老。
客懷飽世味，塵土不容澡。
尚餘筆硯癖，俯仰半華皓。
中年得異書，夜諷或至卯。
爾來口生棘，妙語時耳剽。
故人吾臭味，囊帙富緗縹。
什襲祕不傳，凜若璧在趙。
念兹訪遺逸，從人掇殘藁。
何當發其藏，囷廪一傾倒。
窮途百態惡，歸思疾飛鳥。
終當餽所有，共此絕代寶。
歲晚同吟哦，乘風上蓬島。